Zephany Nurse-saak: Sy sien weer grootmaakmaMorne en Celeste Nurse, Zephany se biologiese ouers. Foto: ANA Zephany is op 30 April 1997, toe sy net drie dae oud was, uit haar wiegie langs haar ma se bed in die Groote Schuur-hospitaal ontvoer. Die beskuldigde wie se naam nie genoem mag word nie om Zephany se ware identiteit te beskerm, is in Maart skuldig bevind aan ontvoering, bedrog en oortreding van die Kinderwet. Haar borgtog is met haar skuldigbevinding teruggetrek en sy is sedertdien agter tralies. Die media sal intussen nie toegelaat word om oor die getuienis van die 19-jarige Zephany te berig wanneer sy later vandeesmaand vir die staat teen haar ontvoerder getuig nie. Regter John Hlophe het vroeër beveel dat Zephany se getuienis in camera aangehoor word en dat vier verslae, waaronder die slagoffer-uitwerking-assessering van Zephany en haar biologiese ouers en die paroolbeampte se verslag, ook nie aan die publiek bekendgemaak word nie. Zephany se ware identiteit het verlede jaar aan die lig gekom nadat haar jonger biologiese suster by dieselfde hoërskool as sy begin skoolgaan het. Nadat klasmaats gegis het oor die twee meisies so baie na mekaar lyk, het Zephany se suster haar pa van die meisie in haar skool vertel. Morne, Zephany se biologiese pa, het met sy eie ondersoek begin, die tiener ontmoet en die Valke in Februarie ingelig. Die beskuldigde is kort daarna in hegtenis geneem. DNS-toetse het bevestig die meisie is die kind na wie die egpaar al jare lank soek. Sedert die beskuldigde se inhegtenisneming is Zephany nie toegelaat om kontak te hê met die vrou wat haar grootgemaak het nie. Sy sal later vandeesmaand vir die eerste keer in 17 maande van aangesig tot aangesig kom met die vrou wat sy nog altyd as haar ma beskou het. Lees alle vorige berigte oor Zephany Nurse op Maroela Media.